אנאקספטבל

אנאקספטבל (מאנגלית: UnXeptable) היא תנועה שורשית בהובלת ישראלים הגרים מחוץ לישראל, שהוקמה ביולי 2020 במטרה למחות כנגד המשך כהונתו של בנימין נתניהו כראש ממשלה לאחר שנאשם בפלילים.<ref name=":7"></ref><ref name=":0"></ref><ref></ref> ראש הממשלה נתניהו לא התפטר לאחר שהואשם בפלילים, ומייסדי התנועה חשו שאין זה מתקבל על הדעת. מכך נבע שם התנועה שהקימו: תעתיק של המילה האנגלית unacceptable (בעברית: "בלתי מתקבל על הדעת").

הפעולות העיקריות הן הפגנות, פעילות בקבוצות וואטסאפ, אירועים מקוונים רבי משתתפים (בזום) והסברה לקהילות הישראליות והיהודיות בעולם.<ref name=":13" /> בתנועה חברים יהודים וכן לא-יהודים, המגדירים את עצמם כתומכי ישראל הדמוקרטית, מאוסטרליה ויפן, דרך אירופה ועד לצפון אמריקה. הקבוצות הגדולות ביותר נמצאות בניו יורק, סן פרנסיסקו וטורונטו.

הצוות המייסד כלל קבוצת ישראלים החיים באזור סן פרנסיסקו שבקליפורניה: אופיר גוטלזון, רחלי בטיש-לבקוביץ, נרי לייף-חומה, גרשון דינר, איתי בק, יעל יחיאלי וגיא הורוביץ.<ref name=":3A"></ref> מאז כינון ממשלת ישראל ה-37 מתמקדת התנועה בפעולות מחאה נגד תוכנית הקואליציה לשינויים מהותיים במערכת המשפט הישראלית, שינויים שמאיימים על פי הבנתם לגרום לישראל להפוך לדמוקרטיה א-ליברלית או אף לדיקטטורה.

להערכתו של אופיר גוטלזון, ממובילי הארגון, בפעילויות התנועה השונות, כולל הווירטואליות, השתתפו כ-10,000 אנשים מארצות הברית, אוסטרליה ויפן.<ref name=":13" />

הפעילות מתבצעת בהתנדבות. ציוד הגברה, כרזות וציוד אחר ממומנים באמצעות מגבית של המשתתפים הפעילים ובעזרת מימון המונים.<ref name=":4" />

שמה המלא של התנועה הוא UnXeptable – Saving Israeli Democracy,<ref></ref> שבתרגום חופשי משמעותו: "לא מתקבל על הדעת – מצילים את הדמוקרטיה הישראלית". את השם UnXeptable הגתה נרי לייף חומה, ואת הסמליל עיצב רוני דונביץ. ה-X נועד להזכיר את האות א' בביטוי "אין מצב", שהוא שמה של קבוצת מחאה ישראלית מ-2020 שהוקמה על ידי תת-אלוף (בדימוס) אמיר השכל.<ref name=":1" /><ref name=":3A" />

באוקטובר 2023, לאחר מתקפת הפתע על ישראל ופרוץ מלחמת חרבות ברזל, הפנתה התנועה את מתנדביה לפעילויות למען השבת החטופים, לסיוע לחיילים ולעזרה למשפחות בדרום.<ref name=":15"></ref><ref name=":16"></ref>

== נושאי המחאה ==
=== מחאת בלפור ===

בראשית דרכה התמקדה הקבוצה בהפגנות סולידריות ותמיכה במחאת בלפור.<ref name=":7" /><ref name=":13" /> כדי להדהד את מחאת הגשרים בישראל, התארגנה ההפגנה הראשונה מול גשר שער הזהב.<ref name=":3A" /> לאחר הפגנה חד-פעמית בסן פרנסיסקו, בעקבות פניות מרחבי ארצות הברית, התארגנו הפגנות בעשרות ערים נוספות, בארצות הברית ובעולם. המפגינים קראו, בין היתר: "לא לשחיתות, לא לשנאה ולא לראש ממשלה נאשם בפלילים" ו"טוב למחות בעד ארצנו", הסבירו שהם מפגינים בתמיכה במשפחותיהם שגרות בארץ והם "בעד מחאה בשם הדמוקרטיה, בעד מחאה שגורסת כי נאשם בפלילים לא יכול לכהן כראש ממשלה".<ref name=":7" /><ref></ref>

תחת מגבלות הקורונה, טסו קבוצות ישראלים לוושינגטון DC כדי לתמוך בהסכמי השלום ובו-זמנית למחות נגד ראש הממשלה בנימין נתניהו, נאשם בפלילים המייצג את ישראל בחתימה ההיסטורית על הסכמי אברהם. להפגנה זו הצטרף גם גונן בן יצחק, אחד ממובילי מחאת בלפור.

אנאקספטבל סייעו גם בקמפיין עידוד ההצבעה לבחירות "הקול שלי הולך לשנות" ב־2021.<ref></ref>

לאחר סיום המחאות בבלפור ועם כינונה של ממשלת ישראל השלושים ושש הוקפאה זמנית פעילותה של אנאקספטבל.<ref name=":4" />

=== מחאה נגד הרפורמה המשפטית בישראל ===

מיד עם פרסום ההסכמים הקואליציוניים להקמת ממשלת ישראל ה-37, פרסמה אנאקספטבל מכתב פתוח בשם הישראלים בחו"ל. התנועה מוחה כנגד אפליה מוסדרת ומובנית, כנגד ההתקפה על מערכת המשפט ועל עצמאות התקשורת, כנגד העברת סמכויות שיטור לפוליטיקאים קיצוניים וכנגד הכוונה לשנות את חוק השבות כך שידיר יהודים שאינם מוכרים על ידי הממסד האורתודוקסי.<ref name=":7" /> המחאה ב־2023 מתמקדת רק במסרים להגנה על אופיה הדמוקרטי והליברלי של מדינת ישראל, תוך הנפת דגלי ישראל וכרזות המבקרות את הרפורמה, ומזהירות מפני ההשלכות המשפטיות והכלכליות שלה ומפני בידוד בין־לאומי ששינוי שיטת המשטר עלול להביא על ישראל. לדבריהם פעילי השטח מונעים מחשש עמוק מהיותה של הרפורמה מכשיר להפיכה משטרית וכן מפגיעה במשפחות המפגינים אם שינויי החקיקה המתוכננים יצאו אל הפועל. להערכתם, ההפגנות משמשות כרוח גבית לתמיכה במחאה בישראל.<ref name=":7" /> לדברי המארגנים הם פועלים מתוך תחושת שליחות ושייכות לישראל ומדאגה עמוקה מהפיכת ישראל לדיקטטורה, וכן מרצון לשמש כשגרירים של מדינת ישראל וערכיה.<ref name=":4" /><ref name=":5" /> הם גם מונעים מהחשש, שהפיכת ישראל לדמוקרטיה א-ליברלית תוביל לעליה באנטישמיות וכן ללגיטימציה שתזכה לה האנטישמיות בעולם.<ref name=":9" /> כמה שבועות אחרי פרסום תוכנית החקיקה ותחילת המחאה נגדה בישראל, התחילה אנאקספטבל בהפגנות שבועיות בעשרות ערים בעולם כנגד שינויי החקיקה המתוכננים.<ref name=":4" />

אנאקספטבל מתקשרת עם פעיליה בעיקר באמצעות רשתות חברתיות, המאורגנות בקבוצות משנה בחלוקה גאוגרפית.<ref name=":4" /> התנועה מסנכרנת את המסרים ואת הפעילויות ברחבי העולם על מנת לשדר קול אחיד שכל המשתתפים מסכימים עליו, שהוא השמירה על הדמוקרטיה.<ref name=":4" />

== אופן הפעולה ==
מאורגנות הפגנות סולידריות שבועיות ברחבי העולם, מאוסטרליה ויפן, דרך אירופה ועד לצפון אמריקה. הפגנות נערכו מול שגרירויות ישראל (למשל בוושינגטון, לונדון, פריז וברלין), מול הפרלמנט האירופי, מול הבית הלבן ובאתרים ראשיים במעל לחמישים ערים בעולם.<ref name=":4" /><ref name=":12" /><ref></ref><ref name=":1"></ref><ref></ref><ref name=":10"></ref> חלקן, פעולות מחאה כנגד פוליטיקאים מישראל השותפים לקידום השינויים במערכת המשפט. בתחילת יוני 2023 הפגינו כ-400 איש בניו ג'רזי נגד שמחה רוטמן שנאם בפני הקהילה החרדית. מחאה נוספת התקיימה במסגרת הקונגרס הציוני העולמי המיוחד, לרגל 75 שנות עצמאות ישראל שנערך בישראל באפריל 2023, כולל צעדה של מאות נציגים (מתוך כחמש מאות ושמונים הצירים) אל בית המשפט העליון, במחאה כנגד השינויים במערכת המשפט.<ref></ref><ref></ref><ref></ref><ref></ref>

ביולי 2023 נערך משט לפסל החרות בניו יורק לסימול ערכי החירות, הדמוקרטיה והליברליזם המשותפים לישראל ולארצות הברית. במשט השתתפו כמאה וחמישים ישראלים ויהודים אמריקאים כדי לתמוך בלוחמים למען דמוקרטיה בישראל. המפגינים לבשו שחורים לסימול הבנתם כי דגל שחור ונורא מתנוסס מעל לבליץ החקיקה והאלימות כלפי המתנגדים לה. לאחר דין ודברים עם קפטן הספינה, הושגה פשרה שדגלי ישראל יונפו רק בעצירות כדי לאפשר לכל הנוסעים להנות מההפלגה.<ref></ref><ref></ref><ref></ref>

בפילדלפיה נערכו פעולות מחאה נגד ארתור דנצ'יק, התורם הגדול ביותר לפורום קהלת.<ref name=":17"></ref> מחאה זו כללה הפגנות תדירות מול ביתו של דנצ'יק, חלוקת פליירים בבית הכנסת אותו פוקדים תומכי קהלת, משלוח מסה של מכתבים מרחבי העולם לתיבת הדואר שלו שגם לוותה על ידי קמפיין במדיה חברתית של האנשים החתומים על המכתבים.<ref name=":17" /> באוגוסט 2023 הוא הודיע על הפסקת תרומותיו לקהלת.<ref></ref>

סרטוני וידאו נערכים, מופצים ברשתות החברתיות ומוקרנים על מסך בהפגנות המרכזיות בקפלן. בחודשים הראשונים לפעולתה הוקרנו סרטונים מקבוצות המחאה בעולם על דופן בניין בכיכר פריז שבירושלים, כתמיכה במפגינים בזמן הפגנה בישראל.<ref name=":0" /><ref name=":10" /> בנוסף מאורגנות הרצאות מקוונות באנגלית המיועדות לציבור היהודי והישראלי מחוץ לישראל, עם דוברים ישראלים כמו נשיאת ביהמ"ש לשעבר דורית בייניש, בוגי יעלון, גיא רולניק ועוד.<ref></ref><ref></ref><ref></ref>

תנועת המחאה כוללת כתיבת עצומות והחתמת תומכים, בקריאה למוסדות בין־לאומיים כמו האיחוד האירופי ולמוסדות יהודיים כמו הפדרציות היהודיות של צפון אמריקה (JFNA) לפעולה או לנקיטת עמדה כנגד הרפורמה המשפטית.<ref name=":4" /><ref name=":6" /><ref name=":2" /> אנאקספטבל מארגנת חוגי בית ומפגשים עם קהילות יהודיות מקומיות להסברה ודיון במצב,<ref name=":4" /><ref></ref><ref></ref> שמשלב את יהדות התפוצות במחאה, על אף שהנאמנות למדינת ישראל ולממשלת ישראל מוטבעת בקהילות היהודיות, ומאד קשה להן להביע התנגדות לישראל.<ref name=":4" /><ref name=":7" /><ref name=":11" /><ref></ref> יש אומרים שבמחאה זו הקהילות הקונסרבטיבית והרפורמית בארצות הברית חשות מאוימות ממה שמתחולל בישראל, מרגישות שישראל כפי שהכירו אותה נלקחת מהן ולהבנתן, ההפגנה היא לא כנגד ישראל אלא בעדה, ואינה פוליטית אלא מגיעה מאהבת המדינה ומהרצון לשמור על הדמוקרטיה.<ref name=":4" /><ref name=":7" /><ref name=":8" /> במאמר על התייצבותו של הרב ג'יי רוזנבאום מסיאטל בחזית המחאה, מובהר כי לא מדובר על צעירים פרוגרסיביים מתנגדי כיבוש אלא על מבוגרים, תומכי ישראל מובהקים שרואים במהלכים המתוכננים סכנה קיומית למדינת ישראל כמדינה יהודית ודמוקרטית.<ref name=":8" /> הרב רוזנבאום הסביר שאסור ליהודי העולם לשתוק, שהסכנה לקיומה של ישראל דורשת את הצעד החריג לצאת לרחובות בסולידריות עם המפגינים בישראל, כל זאת על מנת להגן על הדמוקרטיה בישראל.<ref name=":8" /> דוגמה לניסיון להשפיע על יהדות ארצות הברית היא שבכל אחת משמונה ההפגנות הראשונות ב-Bellevue נאם רב מקהילה אחרת.<ref name=":4" /> ביולי 2023 פרסמה אנאקספטבל מכתב עליו חתומים מאתיים רבנים, אנשי דת וראשי קהילות הקורא לממשלת ישראל למצוא דרך להגן על יסודות הדמוקרטיה הישראלית ולשמר את האיזונים והבלמים שלה.<ref></ref><ref></ref>

אנאקספטבל הצליחו לראשונה לאחד ישראלים וקהילות יהודיות בתפוצות תחת מטרה משותפת של תמיכה בישראל, תוך מתן לגיטימציה לשתי האוכלוסיות למתוח ביקורת על מדיניות ממשלת ישראל, כל זאת מתוך אהבה ותמיכה במדינה.<ref></ref>

במחאה משולבים להטב"ים דתיים. הרב עמיחי לאו-לביא מניו-יורק, שסייע בארגון אחת ההפגנות הראשונות ואף נאם בה, שיתף את הכתבת בהרגשתו שהוא, כרב גאה, מרגיש כי יהדותו נמצאת תחת מתקפה.<ref name=":7" />

אנאקספטבל מגייסת תמיכה בקרב חברי קונגרס אמריקאים. ביולי 2023, חברת הקונגרס ג'ן שקובסקי הייתה חברת הקונגרס הראשונה שנשאה דברים בהפגנה של אנאקספטבל.<ref></ref> יחד עם חברת הקונגרס אנני קסטר, שקובסקי מקדמת הצהרה של חברי קונגרס המתנגדים ל"כל פעולה שתערער את עתידה של ישראל כמדינה יהודית ודמוקרטית" ותומכת בתנועת המחאה נגד המהפכה המשפטית, הצהרה הנתמכת על ידי אנאקספטבל.<ref></ref>

אנאקספטבל פועלת לעיתים קרובות בשיתוף פעולה עם ארגון מחאה נוסף שהוקם בברלין בשם Defend Israeli Democracy - "מגנים על הדמוקרטיה הישראלית".<ref name=":7" /> ארגון זה מאגד תחתיו כיום פעילות מחאה נמרצת בערים רבות ברחבי יבשת אירופה.

== פעילות במלחמת חרבות ברזל ==
לאחר התקפת החמאס ב-7 באוקטובר 2023 הסבה אנאקספטבל את הקשרים והכלים ששימשו למחאה לפעילות למען מאמץ המלחמה הישראלי וללחץ ציבורי לשחרור מעל מאתיים החטופים המוחזקים על ידי החמאס.<ref name=":15" /> המוטו של התנועה השתנה מ-"Saving Israeli Democracy" (הצלת הדמוקרטיה הישראלית) ל-"Saving Israel" (הצלת ישראל).<ref name=":15" /> אנאקספטבל ניצלה את התשתית שלה ואת הקשרים שנוצרו עם קהילות היהודים בעולם להסבה מהירה של המאמץ ממחאה לגיוס עזרה לישראל.<ref name=":15" /> פעולות עיקריות היו:
* ארגון, רכישה והטסה של טונות של ציוד כגון ציוד עזרה ראשונה, ביגוד, סוללות, פנסי ראש ושעונים (הנחוצים כיוון שאין לוקחים טלפונים לאזורי לחימה) לחיילים, לאחר תיאום צרכים עם ארגון אחים לנשק.<ref name=":15" /><ref name=":16" /> פעילת הארגון בפילדלפיה, טלי ריינר ברודצקי, ארגנה רשימת משאלות באמאזון. הצרכים הדחופים ביותר לחיילים גובשו בעזרת "אחים לנשק", מתנדבים נענו לקריאה ורכשו 80,000 פנסים, 100,000 חולצות חאקי, גרביים, חוסמי עורקים ותחבושות, ואפודים קרמיים. במהלך לוגיסטי מורכב הציוד הועבר לישראל, ופעילי אחים לנשק דאגו להפצתו בקרב החיילים.<ref name=":15" />
* ארגון מטוס חכור להטסת אנשי מילואים לישראל.<ref name=":15" />
* ארגון טקסי זיכרון בערים שונות בעולם, יחד עם הקהילות היהודיות.<ref name=":15" /><ref name=":16" />
* ארגון הפגנות להשבת החטופים ותליית פוסטרים עם תמונותיהם בערים שונות בעולם, להעלאת המודעות, תחת השם Bring Them Home (השיבו אותם הביתה).<ref name=":15" /><ref name=":16" /><ref></ref> הקרנת תמונות החטופים על בניין האומות המאוחדות בניו יורק.<ref name=":15" />
* גיוס כספי תרומות.<ref name=":15" />

התנועה קראה למחוקקים האמריקאים למחות בכל דרך כנגד נתניהו בבואו לנאום בפני הקונגרס ביולי 2024 וארגנה מחאות כנגדו ברחבי וושינגטון בקריאה לשחרור החטופים ולהצלת הדמוקרטיה הישראלית, בשימוש בסלוגן "Netanyahu Non-Grata" (נתניהו אינו רצוי).<ref></ref><ref></ref><ref></ref><ref name=":33"></ref>

== ביקורת ==
הביקורת העיקרית כנגד הקבוצה מתמקדת בשאלת הלגיטימיות של ההתערבות בנעשה בישראל על ידי מוחים שגרים מחוצה לה. המתנגדים מותחים ביקורת על הפגנות נגד ממשלת ישראל, בנימוק שהן פוגעות במעמדה של ישראל בעולם. נטען כנגד המפגינים כי הם "זן אחר של יהודים", שהם "גלותיים ומזיקים", שמטרתם "למצוא חן בעיני הגויים" ו"לסייע לאויביה של ישראל". לשיטת המתנגדים, ישראלים החיים בחו"ל אינם רשאים להפגין נגד הממשלה בישראל כיוון שזו התערבות בוויכוח פנימי.<ref name=":13" /><ref name=":5" /> כבר ב-2020 נטען שהם משחקים לידי ה-BDS.<ref name=":3A" />

חששות נוספים הם שהמחאה תגרום לעלייה באנטישמיות, שהמחאה תיתפס כאנטי-ישראלית, או שתפגע בישראל על ידי "מתן תחמושת" לאויבי ישראל על ידי "כיבוס הכביסה המלוכלכת" מחוץ לישראל.<ref name=":7" /><ref name=":9"></ref><ref></ref> דוגמה לביקורת הזו ניתנה בהקשר להפגנות בוושינגטון נגד שר האוצר בצלאל סמוטריץ', בה נאמר ש-JVP רואים את ההפגנות כהזדמנות לעודד חרם על ישראל.<ref name=":11"></ref>

טענות אחרות הן שאנאקספטבל היא קבוצה אנרכיסטית שרדפה את הביליונר ארתור דנצ'יק בפילדלפיה וגרמה לו להפסיק את תרומותיו לארגון הימני קהלת, שאיחדה יהודים אנטי ישראלים בארצות הברית ובעולם כנגד ממשלת הימין בישראל, וכן כי גייסו סכומי עתק למאבקם מגורמים פרטיים ומארגונים פרוגרסיביים, כולל כאלו שמממנים את אחים לנשק ואת כח קפלן.<ref name=":33" />

== ראו גם ==
* המחאה נגד הרפורמה המשפטית
* [https://100-2020.webflow.io/2023/20 מחאות היהודים והישראלים בחו"ל - המשפיעים.ות של כלכליסט 2023]

== קישורים חיצוניים ==

* 

== הערות שוליים ==

קטגוריה:ארגונים יהודיים
קטגוריה:ארגונים הפועלים לדמוקרטיה וטוהר המידות בישראל
קטגוריה:תנועות חברתיות
קטגוריה:המחאה נגד בנימין נתניהו